চীন বা ভারত তাদের স্বার্থে মিয়ানমারকে হয়তো এখনই কোনো চাপ দিতে রাজি হবে না। কিন্তু এই দেশ দুটি এটাও জানে যে রোহিঙ্গা শরণার্থীদের নিয়ে বাংলাদেশ যে বিপদের মধ্যে পড়েছে, তার কোনো দায় দেশটির নেই। মিয়ানমারকে সাম্প্রতিক সময়ে চীনের কূটনৈতিক সুরক্ষা দেওয়ার একাধিক কারণও রয়েছে। রাখাইন রাজ্যের কিয়াকফু এলাকায় বঙ্গোপসাগরে গভীর সমুদ্রবন্দর নির্মাণ করতে চায় চীন। অবস্থান জোরদার করতে চায় ভারত মহাসাগরে। দুই দেশের মধ্যে রেল যোগাযোগ প্রতিষ্ঠার বিষয়েও দুই দেশের আলাপ-সালাপ হচ্ছে। অবশ্য ভারত প্রথম দিকে মিয়ানমারের প্রতি সরাসরি সমর্থন জানালেও সংকটের ভয়াবহতা বৃদ্ধি পাওয়ায় ধীরে ধীরে অবস্থান অস্পষ্টতায় রূপ নিয়েছে। রাখাইন রাজ্যে গণহত্যা চলাকালে ভারতের প্রধানমন্ত্রী নরেন্দ্র মোদি মিয়ানমার সফর করে তুমুল সমালোচনার মুখে পড়েন। অং সান সু চির সঙ্গে মোদির বৈঠকে রোহিঙ্গা ইস্যুতে মিয়ানমারকে সমর্থন দেবেন বলে ঘোষণা করলে মোদি তীব্র সমালোচনার মধ্যে পড়েন। রোহিঙ্গাদের ওপর এত অত্যাচার, নির্যাতন চলবে আর নিজেদের স্বার্থ সিদ্ধির হিসাবে চুপচাপ কিংবা কৌশলগত অবস্থানে কোনোভাইে ইতবাচক রাজনীতির সঙ্গে যায় না। ভারত ও চীন শক্ত অবস্থান নিলে মিয়ানমার সরকার রোহিঙ্গা জনগোষ্ঠীর ওপর তাদের বিদ্যমান মানসিকতা পরিবর্তন করতে বাধ্য হবে।